Ministrul Agriculturii vrea să spargă norii de grindină cu avioanele. Petre Daea are în plan să cumpere şase avioane, care să lanseze rachete antigrindină. Nu a vrut să vorbească însă despre banii cu care să le cumpere.

„Avem în programul de investiții procurarea unor escadrile de avioane în așa fel încât să avem o libertate mai mare de acțiune și să acoperim, în perspectivă, întreaga suprafață a țării. Două escadrile a câte trei avioane fiecare”, a precizat ministrul Petre Daea, aflat la Stânca, în județul Botoșani.

Întrebat dacă Guvernul are și banii pentru așa ceva, ministrul agriculturii a răspuns: „Avem voință, avem capacitatea de organizare, avem puterea de a învinge”.